Universis presentes litteras inspecturis, nos Haymo de Pesmis, archidiaconus Eduensis et terrarius de Sampigni, notum facimus quod in nostra propter hoc presentia specialiter constitutus dominus Vincentius, rector ecclesie de Sampigni, presbiter, non deceptus, non coactus, ymo providus ac spontaneus vendit titulo pure et perfecte venditionis, tradit, cedit et quittat pro se et suis imperpetuum domino Egidyo de Beligni vicario ecclesie Eduensis et suis heredibus imperpetuum unam grangiam suam, sicut dicit, sibique jure hereditario pertinentem, cum fundo ipsius grangie, appenditiis et pertinentiis ipsius, sitam in villa de Sampigni, juxta locum qui dicitur li Biez molendini a Lastier de Sampigni ex una parte, et juxta rippariam de Sampigni que vulgaliter dicitur Cuseinne ex altera, tenendam, habendam et imperpetuum pacifice possidendam ab eodem domino Egidyo et suis pro sexaginta libris Viennensium sibi a dicto domino Egidyo solutis in pecunia legittime numerata, etc., salvo tamen uno poto vini ad mensuram Colcharum annuatim debito et solvendo ratione premissorum venditorum, tempore vindemiarum, ecclesie de Sampigni antedicte. Promittit etiam idem venditor, etc. Datum et actum presentibus Johanne presbitero jurato nostro, domino Guidone, vicario ecclesie de Sampigni, Perrino de Leusia clerico, et Richardo de Sampigni laico, testibus ad hoc vocatis et rogatis, die mercurii ante festum beate Marie Magdalenes, anno Domini millesimo ducentesimo nonagesimo quinto.